PRM: Unik samling trommer vises på Sámiid Vuorká-Dávvirat

**De Samiske Samlinger feirer 50 års jubileum med utstillingen *RUOKTOT – Tilbakeføring av samiske trommer*, hvor den tilbakeførte trommen til Poala-Ánde/Anders Poulsen, er sentral i utstillingen. – Med tilbakeføringen er vi i ferd med å ta et stort steg videre, sier sametingspresident Silje Karine Muotka (NSR).**

Den ca. 400 år gamle trommen til Poala-Ánde er den første tilbakeføringen fra utlandet til Sápmi gjennom tidene av en seremoniell/åndelig kulturarv. I tillegg til denne trommen vises også tredimensjonale modeller av fire andre samiske trommer i jubileumsutstillingen.

– Tilbakeføringen hjelper oss å videreformidle våre tradisjoner og hedre våre forfedre. Fram til nå har vi måttet forhandle om å få tilbake gjenstander fra vår kulturarv, som av ulike årsaker er havnet på museer rundt om i Norge, i Norden eller som en del av i museumssamlinger utlandet. Nå erfarer vi at tilbakelevering er det riktige å gjøre. Her har vi god støtte i FNs urfolkserklæring som slår fast at urfolk har rett til våre seremonielle gjenstander, sier sametingspresident Silje Karine Muotka.

Sámiid Vuorká-Dávvirat/De Samiske Samlinger (SVD) ble etablert i 1972 som den første samiske kulturinstitusjonen på norsk side av Sápmi. De har kjempet i over 40 år for å få tilbakeført eierskapet til Poala-Ánde -trommen til Sápmi. Etter at tidligere sametingspresident Aili Keskitalo henvendte seg direkte til H.M. Dronning Margrethe av Danmark for å gjøre dronningen oppmerksom på saken, besluttet den danske kulturministeren at trommen skal bli værende i Sápmi.

Museumsleder for Sámiid Vuorká-Dávvirat, Jelena Porsanger, sier at tilbakeføring har stor betydning for den samiske kulturarven.

– Tilbakeføringen av vår kulturarv vil fremme samisk identitet og styrke selvtillit, og samtidig hjelpe oss med å befri oss fra forvridde og sårende kolonitenkesett, sier Porsanger.

Jubileumsmarkeringen og utstillingsåpningen er 12. april 2022 kl. 17.00 i RiddoDuottarMuseat (RDM) - Sámiid Vuorká-Dávvirat i Kárášjohka/Karasjok. SVD har invitert samiske eldre til å arrangere en æres seremoni for tilbakeføringen av trommen. På den måten blir trommen på samisk vis offisielt en del av museumssamlingen.

Utstillingsåpningen blir sendt direkte til Friluftsmuseet. Åpningsarrangementet inne på museet er for inviterte gjester. Fra kl. 19.00 samme dag er jubileumsutstillingen åpen for publikum.

***Kontaktinformasjon:***

*Sametingspresident Silje Karine Muotka (NSR) +47 984 87 576,* silje.karine.muotka@samediggi.no,

*Museumsleder for* Sámiid Vuorká-Dávvirat *Jelena Porsanger, +47 406 12 117,* *jelena@rdm.no*

*Direktør for RiddoDuottarMuseat Anne May Olli, +47 406 01 986,* *amo@rdm.no*

*Presseansvarlig Paula Rauhala, koordinator for jubileet, +47 4069394,* *paula@rdm.no*